Έκθεση του Ελεγκτικού Συνεδρίου

για την αποτελεσματικότητα της διαχείρισης του Ευρωπαϊκού Νομισματικού Ιδρύματος και της Ευρωπαϊκής Κεντρικής Τράπεζας για το οικονομικό έτος 1998, συνοδευόμενη από τις απαντήσεις της Ευρωπαϊκής Κεντρικής Τράπεζας

(2000/C 133/01)

ΠΙΝΑΚΑΣ ΠΕΡΙΕΧΟΜΕΝΩΝ

>ΘΕΣΗ ΠΙΝΑΚΑ>

ΕΙΣΑΓΩΓΗ

1. Την 1η Ιουνίου 1998, η Ευρωπαϊκή Κεντρική Τράπεζα (ΕΚΤ) αντικατέστησε το Ευρωπαϊκό Νομισματικό Ίδρυμα (ΕΝΙ). Το ΕΝΙ υφίστατο από την 1η Ιανουαρίου 1994, προκειμένου να συμβάλει στην υλοποίηση της Οικονομικής και Νομισματικής Ένωσης (ΟΝΕ), εξασφαλίζοντας ιδίως, κατά την προπαρασκευαστική φάση, τις αναγκαίες προϋποθέσεις για τη μετάβαση στο τρίτο στάδιο της εν λόγω Ένωσης, που χαρακτηρίζεται από την καθιέρωση ενιαίου νομίσματος.

2. Το Συνέδριο υπέβαλε τέσσερις εκθέσεις σχετικά με τα αποτελέσματα των ελέγχων που διενεργήθηκαν στο πλαίσιο της εξέτασης της αποτελεσματικότητας της διαχείρισης του ΕΝΙ, για τα οικονομικά έτη 1994 έως 1997(1). Το 1998, η ΕΚΤ ολοκλήρωσε τις προπαρασκευαστικές εργασίες του τρίτου σταδίου, που είχαν αρχίσει από το ΕΝΙ, και ανέλαβε την ευθύνη της διαχείρισης των καθηκόντων που ασκούσε αυτό προηγουμένως. Κατά το χρόνο αυτό, δεν είχε κληθεί ακόμη να ασκήσει τη συνήθη δραστηριότητα κεντρικής τράπεζας, διήλθε όμως μεταβατική περίοδο, χαρακτηριστικό της οποίας υπήρξε η συνέχιση και όχι η διακοπή του έργου του ΕΝΙ, το οποίο είχε τεθεί υπό εκκαθάριση την 1η Ιουνίου 1998. Τον Απρίλιο του 1999 δημοσιεύθηκε ετήσια έκθεση, στην οποία παρουσιάζονταν τόσο οι οικονομικές καταστάσεις της ΕΚΤ της 31ης Δεκεμβρίου 1998, όσο και οι λογαριασμοί εκκαθάρισης του ΕΝΙ της 31ης Μαΐου 1998.

3. Δεδομένου ότι η εντολή του Συνεδρίου ήταν η ίδια τόσο για το ΕΝΙ(2) όσο και για την ΕΚΤ(3), η έκθεσή του αναφέρεται, όσον αφορά το 1998, στην αποτελεσματικότητα της διαχείρισης του ΕΝΙ (για τους πέντε πρώτους μήνες) και της ΕΚΤ (για το υπόλοιπο του έτους). Δύο μέρη είναι αφιερωμένα, αντίστοιχα, στον απολογισμό της δραστηριότητας του ΕΝΙ και στην εκκαθάρισή του.

ΑΠΟΛΟΓΙΣΜΟΣ ΤΗΣ ΔΡΑΣΤΗΡΙΟΤΗΤΑΣ ΤΟΥ ΕΝΙ

4. Το ΕΝΙ είχε ως κύρια αποστολή την πραγματοποίηση των προπαρασκευαστικών εργασιών που απαιτούνται για το τρίτο στάδιο της ΟΝΕ, προκειμένου να έχουν ως αποτέλεσμα τη θέση σε εφαρμογή του Ευρωπαϊκού Συστήματος Κεντρικών Τραπεζών (ΕΣΚΤ), την εφαρμογή ενιαίας νομισματικής πολιτικής και τη δημιουργία ενιαίου νομίσματος. Για να πραγματοποιηθεί αυτό, το ΕΝΙ είχε ως καθήκον να ενισχύσει το συντονισμό των εθνικών νομισματικών πολιτικών, ώστε να βελτιωθεί η σύγκλιση μεταξύ των οικονομιών των κρατών μελών και να εξασφαλιστεί η σταθερότητα των τιμών.

5. Οι εργασίες αυτές έλαβαν τη μορφή δημοσιεύσεων, μελετών, εγγράφων προβληματισμού, διαβουλεύσεων, γνωμοδοτήσεων και συστάσεων, που καταρτίστηκαν ή προετοιμάστηκαν από τα μέλη του προσωπικού του ΕΝΙ και από τις υποεπιτροπές και τις ομάδες εργασίας που συγκροτούσαν εμπειρογνώμονες του ΕΝΙ και των εθνικών κεντρικών τραπεζών. Συγκεκριμένα, καλύφθηκαν οι τομείς της νομισματικής πολιτικής, της συναλλαγματικής πολιτικής, των μακροοικονομικών και νομισματικών στατιστικών, των συστημάτων πληρωμής, της έκδοσης των τραπεζογραμματίων και των κερμάτων σε ευρώ, της εναρμόνισης των λογιστικών κανόνων και προτύπων, των συστημάτων πληροφόρησης και κοινοποίησης, της τραπεζικής εποπτείας και των νομικών θεμάτων. Από επιχειρησιακής πλευράς, αυτό μεταφράστηκε στην πράξη με την ανάπτυξη, τη δοκιμαστική εφαρμογή και το συντονισμό των συστημάτων και των διαδικασιών της ΕΚΤ και του ΕΣΚΤ καθώς και με την περάτωση, με αυστηρούς περιορισμούς από πλευράς χρόνου, ικανού αριθμού σημαντικών σχεδίων.

6. Εκτός από τις τέσσερις ετήσιες εκθέσεις για τα οικονομικά έτη 1994 έως 1997, το ΕΝΙ δημοσίευσε 40 περίπου εκθέσεις, ορισμένες από τις οποίες εμφάνιζαν ιδιαίτερη σπουδαιότητα, ιδίως εκείνες που αφορούσαν την ενιαία νομισματική πολιτική κατά τη διάρκεια του τρίτου σταδίου της ΟΝΕ, οι εκθέσεις σχετικά με την κατάσταση προόδου των εργασιών του σχεδίου TARGET [Trans-european Automated Real-time Gross settlement Express Transfer system(4)] και οι εκθέσεις σχετικά με τη σύγκλιση στο πλαίσιο της Ευρωπαϊκής Ένωσης (ΕΕ).

7. Από το 1994 έως το 1998, το ΕΝΙ ανταποκρίθηκε σε 123 αιτήματα διαβούλευσης που ενέπιπταν στο πεδίο των αρμοδιοτήτων του και προέρχονταν είτε από το Συμβούλιο (24) και από την Επιτροπή (5), όσο αφορά την υποβολή προτάσεων κοινοτικής κανονιστικής ρύθμισης, είτε από τις αρχές των κρατών μελών της ΕΕ (94), όσον αφορά τα σχέδια κειμένων εθνικού νομοθετικού ή κανονιστικού χαρακτήρα.

8. Αφότου ιδρύθηκε το ΕΝΙ, οι χρηματοοικονομικές επενδύσεις συνεπήχθησαν σωρευμένο εισόδημα από τόκους ύψους 144 εκατ. Ecu περίπου, ενώ τα έκτακτα έσοδα ανήλθαν σε 24 εκατ. Ecu. Όσον αφορά τα σωρευθέντα έξοδα, έφθασαν σε συνολικό ποσό 185 εκατ. Ecu, το οποίο αναλύεται ως εξής: 96 εκατ. Ecu έξοδα προσωπικού, 77 εκατ. Ecu λοιπές διοικητικές δαπάνες, 11 εκατ. Ecu ετήσιες δόσεις απόσβεσης και 1 εκατ. Ecu διαφορές αναπροσαρμογής. Οι επενδύσεις, για ολόκληρη την περίοδο, αντιστοιχούσαν σε συνολικό ποσό 40 εκατ. Ecu.

ΕΚΚΑΘΑΡΙΣΗ ΤΟΥ ΕΝΙ

9. Σύμφωνα με τις διατάξεις του άρθρου 23 του καταστατικού του ΕΝΙ, όλα τα στοιχεία του ενεργητικού και του παθητικού του ΕΝΙ μεταβιβάστηκαν αυτομάτως στην ΕΚΤ(5) όταν το ΕΝΙ τέθηκε υπό εκκαθάριση, την 1η Ιουνίου 1998. Η διαδικασία εκκαθάρισης του ΕΝΙ θεσπίστηκε με την απόφαση αριθ. 10/98 του συμβουλίου του ΕΝΙ, της 5ης Μαΐου 1998. Το αρνητικό υπόλοιπο της εκκαθάρισης του ΕΝΙ, ύψους 17625220 Ecu, καταλογίστηκε στις συνεισφορές που καταβάλλουν οι εθνικές κεντρικές τράπεζες στο πλαίσιο των πόρων του ΕΝΙ.

ΔΡΑΣΤΗΡΙΟΤΗΤΑ ΚΑΤΑ ΤΟ 1998

10. Το μόνιμο προσωπικό του ΕΝΙ, το οποίο είχε φθάσει τα 334 άτομα στις 31 Δεκεμβρίου 1997, στις 31 Μαΐου 1998 ανερχόταν σε 407 άτομα. Από το σύνολο αυτό, την 1η Ιουνίου 1998 έγινε η μετάταξη 402 ατόμων στην ΕΚΤ, μεταξύ των οποίων 375 άτομα συνήψαν μεταγενέστερα με την εν λόγω τράπεζα σύμβαση εργασίας, για χρονική περίοδο που εκτεινόταν πέραν της 31ης Δεκεμβρίου 1998. Στις 31 Δεκεμβρίου 1998, το μόνιμο προσωπικό της ΕΚΤ ανερχόταν σε 534 άτομα, 54 από τα οποία κατείχαν στελεχικές θέσεις.

11. Στην ετήσια έκθεση της ΕΚΤ για το έτος 1998 περιγράφονται, αφενός, οι προπαρασκευαστικές εργασίες για το τρίτο στάδιο της ΟΝΕ και τη μετάβαση στο ενιαίο νόμισμα και, αφετέρου, η λειτουργία του ΕΣΚΤ. Στο πλαίσιο αυτό, η ΕΚΤ θέσπισε 20 περίπου νομοθετικά κείμενα.

12. Το 1998 ήταν το τελευταίο έτος που προηγείτο της εκκίνησης του τρίτου σταδίου της ΟΝΕ και της καθιέρωσης του ευρώ. Η ΕΚΤ διαδέχθηκε το ΕΝΙ, το οποίο είχε ήδη σημειώσει σημαντικές προόδους σχετικά με την προετοιμασία του επιχειρησιακού πλαισίου του ευρωσυστήματος(6) εντός του οποίου εντάσσεται η εφαρμογή της νομισματικής πολιτικής. Έτσι, τον Σεπτέμβριο του 1998, η ΕΚΤ δημοσίευσε έκθεση όπου παρουσίαζε τα μέσα αυτής της νομισματικής πολιτικής, τα οποία περιλαμβάνουν, ιδίως, σύστημα υποχρεωτικών αποθεματικών(7), πράξεις "ανοικτής αγοράς"(8) και πάγιες διευκολύνσεις(9).

ΑΠΟΤΕΛΕΣΜΑΤΙΚΟΤΗΤΑ ΤΗΣ ΔΙΑΧΕΙΡΙΣΗΣ ΤΟ 1998

13. Το Συνέδριο, σε συνέχεια των ελέγχων που διενήργησε, απηύθυνε στη διεύθυνση της ΕΚΤ παρατηρήσεις και συστάσεις. Ορισμένες από αυτές αξίζει να αναφερθούν στο πλαίσιο της παρούσας έκθεσης.

Διαχείριση του προϋπολογισμού και παρακολούθηση της εκτέλεσης του προϋπολογισμού

14. Στις 6 Ιανουαρίου 1998, το συμβούλιο του ΕΝΙ ενέκρινε προϋπολογισμό που κάλυπτε το σύνολο του έτους 1998 για το ΕΝΙ, όχι όμως για την ΕΚΤ. Πράγματι, κατά την ημερομηνία αυτή δεν είχε αποφασιστεί ακόμη η μελλοντική οργάνωση της ΕΚΤ καθώς και η εξασφάλιση σαφούς ομοιογένειας σχετικά με την κατάταξη του προσωπικού που προσλήφθηκε κατά τη σύστασή της. Ο πρώτος προϋπολογισμός της ΕΚΤ έπρεπε να συνίσταται σε δύο μέρη, δηλαδή το μέρος του προϋπολογισμού του ΕΝΙ που μεταφέρθηκε στην ΕΚΤ και τους αναγκαίους για την ΕΚΤ συμπληρωματικούς πόρους. Λαμβανομένης υπόψη της αβεβαιότητας όσον αφορά την ακριβή ημερομηνία σύστασης της ΕΚΤ, η διεύθυνση του ΕΝΙ αποφάσισε να αποτελεί αφετηρία του πρώτου προϋπολογισμού της ΕΚΤ η 1η Ιουλίου 1998, ο δε προϋπολογισμός του ΕΝΙ να εξακολουθήσει να ισχύει μέχρι την ημερομηνία αυτή. Επίσης αποφάσισε να μην συμπεριλάβει τα άρθρα του προϋπολογισμού του ΕΝΙ στον προϋπολογισμό της ΕΚΤ παρά μόνον αν είναι αναγκαίο. Το Διοικητικό Συμβούλιο της ΕΚΤ, στην πρώτη συνεδρίασή του της 9ης Ιουνίου 1998, επιβεβαίωσε την εγκυρότητα του προϋπολογισμού του ΕΝΙ, μέχρις ότου εγκριθεί ο προϋπολογισμός της ΕΚΤ, για το δεύτερο εξάμηνο του 1998. Το ύψος του εν λόγω προϋπολογισμού που εγκρίθηκε από το Διοικητικό Συμβούλιο στις 7 Ιουλίου 1998, ανερχόταν προσωρινά σε 96,7 εκατ. Ecu και μειώθηκε στη συνέχεια, το Σεπτέμβριο του 1998, σε 79,8 εκατ. Ecu.

15. Ωστόσο, ο προϋπολογισμός του ΕΝΙ δεν αναθεωρήθηκε μετά την απόφαση για μετάθεση της ημερομηνίας λήξεως της προθεσμίας από το Δεκέμβριο στον Ιούνιο του 1998. Κατ' αυτό τον τρόπο, στην έκθεση για την εκτέλεση του προϋπολογισμού της 30ής Ιουνίου 1998, αποδίδεται στο ΕΝΙ ποσό υλοποίησης δαπανών ύψους 48,5 εκατ. Ecu για το πρώτο εξάμηνο του 1998, σε σύγκριση με το ποσό ύψους 110,2 εκατ. Ecu (που καταχωρήθηκε στον προϋπολογισμό για το ΕΝΙ μέχρι το Δεκέμβριο του 1998), γεγονός που συνεπάγεται, κατ αυτό τον τρόπο, προφανές ποσοστό εκτέλεσης 44 %. Δεν πραγματοποιήθηκε καμία σύγκριση σε σχέση με τον προϋπολογισμό ούτε για τους πέντε πρώτους μήνες, ούτε για το πρώτο εξάμηνο του 1998.

16. Η έκθεση για την εκτέλεση του προϋπολογισμού της 31ης Δεκεμβρίου 1998, παρέχει μόνον την ανάλυση της εκτέλεσης του προϋπολογισμού για το δεύτερο εξάμηνο του 1998. Εμφανίζει ποσό δαπανών ύψους 60,3 εκατ. Ecu, σε συνάρτηση με τον προϋπολογισμό που αναθεωρήθηκε κατά 79,8 εκατ. Ecu, δηλαδή ποσοστό εκτέλεσης 75,5 %. Εντούτοις, το ποσό αυτό περιλαμβάνει δαπάνες του ΕΝΙ σχετικές με τιμολόγια που είχαν ληφθεί μετά τις 30 Ιουνίου 1998. Εν πάση περιπτώσει, λαμβανομένου υπόψη του τρόπου με τον οποίο αναλύθηκε η εκτέλεση του προϋπολογισμού του πρώτου εξαμήνου (βλέπε σημείο 15), δεν υπάρχει κανένα πληροφοριακό στοιχείο σχετικά με την ενοποιημένη εκτέλεση του προϋπολογισμού του έτους 1998 και, κατά συνέπεια, δεν μπόρεσε να κοινοποιηθεί στο Διοικητικό Συμβούλιο.

17. Λόγω της απόκλισης μεταξύ λογιστικών και προϋπολογιστικών περιόδων, η υπηρεσία στην οποία έχει ανατεθεί η παρακολούθηση της εκτέλεσης του προϋπολογισμού εγκατέλειψε την ιδέα της πραγματοποίησης συμφωνίας μεταξύ των δαπανών που πραγματοποιήθηκαν και των εξόδων του λογαριασμού αποτελεσμάτων, όχι μόνον για την ΕΚΤ (περίοδος από την 1η Ιουλίου έως την 31η Δεκεμβρίου 1998) αλλά και για το ΕΝΙ (πρώτο πεντάμηνο του έτους). Κατά συνέπεια, δεν εξασφαλίζεται η αξιοπιστία των δεδομένων που παρουσιάζονται μέσω αριθμητικής και λογιστικής επαλήθευσης.

Διαχείριση και παρακολούθηση των σχεδίων(10)

18. Οι διαδικασίες παρακολούθησης των σχεδίων θα μπορούσαν να βελτιωθούν, προκειμένου να διευκολύνεται η εκτίμηση της κατάστασης προόδου των σχεδίων, τόσο από την πλευρά των προθεσμιών όσο και της χρησιμοποίησης του προϋπολογισμού:

α) Η μέθοδος που υιοθετήθηκε δεν επιτρέπει πάντα να εξασφαλίζεται η αντικειμενικότητα και η αξιοπιστία της παρακολούθησης· πράγματι, ο βαθμός υλοποίησης των σχεδίων εκτιμάται, κυρίως, σε συνάρτηση με την ανάλωση των πόρων, δείκτης ο οποίος, αυτός καθεαυτός, δεν αντικατοπτρίζει την πραγματική κατάσταση προόδου, ιδίως στην περίπτωση περίπλοκων και αλληλεξαρτώμενων σχεδίων και δεν καθιστά πάντα δυνατό, μεταξύ άλλων, να επισημαίνονται εγκαίρως οι πιθανές υπερβάσεις σχετικά με έξοδα και προθεσμίες, όπως στην περίπτωση των σχεδίων FCRS(11) (Foreign Currency Reserves Subledger - Βοηθητικό καθολικό των συναλλαγματικών αποθεματικών). Η αδυναμία αυτή επιτείνεται από το γεγονός ότι δεν υπάρχει κανένα σύστημα λογιστικής καταχώρησης των αναλήψεων υποχρεώσεων.

β) Είναι δύσκολο να παρακολουθείται η πορεία, κατά τρόπο απλό και συνεπή, της εξέλιξης των σχεδίων από χρόνο σε χρόνο. Πράγματι, καθώς εξελίσσονται τα σχέδια τους δίδονται άλλοι αριθμοί, άλλα ονόματα, υπολογίζονται εκ νέου οι διαστάσεις τους, συγχωνεύονται ή διαχωρίζονται, ο δε πίνακας που παρουσιάζεται στην έκθεση για την εκτέλεση του προϋπολογισμού δεν επιτρέπει πάντα να εντοπίζονται με σαφήνεια και ταχύτητα. Επιπλέον, εφόσον οι πληροφορίες σχετικά με τις μεταβιβάσεις κεφαλαίων δεν παρουσιάζονται στις εκθέσεις παρακολούθησης, δεν είναι δυνατό να γίνεται γνωστή η κατάσταση των διαθέσιμων κεφαλαίων για κάθε σχέδιο.

19. Στην περίπτωση των σχεδίων FCRS, τα οποία αλληλοσυνδέονται στενά λόγω της φύσης τους και προορίζονται για την εξασφάλιση της λογιστικής παρακολούθησης των συναλλαγματικών αποθεματικών, κατά τη διάρκεια του πρώτου εξαμήνου του 1998 δαπανήθηκαν 2 εκατ. DEM, μέγεθος που ξεπερνούσε ήδη το συνολικό προϋπολογισμό για το έτος, ο οποίος είχε εγκριθεί τον Απρίλιο του 1998 (1,78 εκατ. DEM). Κατά το δεύτερο εξάμηνο, το αρμόδιο εσωτερικό όργανο επικύρωσε αναδρομικά υπερβάσεις εξόδων με μεταφορές από τον προϋπολογισμό του FCRS 2 προς τον προϋπολογισμό του FCRS 1 και έκανε δεκτό συμπληρωματικό προϋπολογισμό, για ένα μέρος δε των ποσών είχαν ήδη αναληφθεί υποχρεώσεις κατά την ημερομηνία έγκρισης του προϋπολογισμού αυτού. Έτσι, ο προϋπολογισμός του FCRS 2, δηλαδή 450000 DEM, χρησιμοποιήθηκε προφανώς για να καλυφθούν οι υπερβάσεις του FCRS 1, πριν από την έγκρισή τους. Εξάλλου, ένα γραφείο παροχής συμβουλών ανέλαβε τη δέσμευση να παρέχει τις υπηρεσίες του από τις αρχές Ιουλίου 1998, μολονότι η σύμβαση υπογράφηκε μόλις στις 2 Οκτωβρίου. Εξάλλου, στη σύμβαση αυτή περιγράφεται με ελάχιστη σαφήνεια τόσο η αποστολή του, όσο και οι δεσμεύσεις έναντι της ΕΚΤ, ιδίως όσον αφορά τις προθεσμίες και τα έξοδα. Εξάλλου, κατά τα τέλη του 1998, η ΕΚΤ δεν είχε ορίσει ακόμη, στο πλαίσιο των υπηρεσιών της, προϊστάμενο σχεδίου με πλήρη απασχόληση, ο οποίος είναι απαραίτητος για να ελέγχει την εργασία του εν λόγω γραφείου.

20. Η υπηρεσία στην οποία έχει ανατεθεί η παροχή της οργανωτικής υποστήριξης των πράξεων αγοράς καθώς και η διαχείριση των σχετικών κινδύνων (Middle Office), χρησιμοποίησε το λογισμικό διαχείρισης των συναλλαγματικών αποθεμάτων του ευρωσυστήματος ως μέσο στήριξης του δικού της συστήματος πληροφόρησης και κοινοποίησης, ενώ αποδείχθηκε ότι ακόμη και αυτό το λογισμικό ήταν ανεπαρκές ως αυτοματοποιημένη λύση. Ένα μέρος του προϋπολογισμού του "Middle Office" (850000 DEM) διατέθηκε για τη χρηματοδότηση των ενεργειών προσαρμογής του συστήματος σε χειροκίνητο τρόπο λειτουργίας. Ποσό ύψους 300000 DEM, που αντιστοιχούσε θεωρητικά στις αμοιβές των συμβούλων, που απαιτούνταν για τη μελέτη και την ανάπτυξη των αρχείων και προγραμμάτων πληροφορικής, δαπανήθηκε προκειμένου να αναλυθεί η δυναμικότητα αυτού του λογισμικού και να καθοριστούν οι εσωτερικές διαδικασίες του "Middle Office".

Έκτακτη πρόσθετη αμοιβή

21. Στις 24 Μαρτίου 1998, το συμβούλιο του ΕΝΙ αποφάσισε, ως αρμόδια για τον προϋπολογισμό αρχή και, αναγνωρίζοντας τις προσπάθειες που καταβλήθηκαν, να χορηγήσει στο προσωπικό του ΕΝΙ, με την ευκαιρία της δημιουργίας της ΕΚΤ, έκτακτη πρόσθετη αμοιβή που θα προστίθεται στην κανονική πρόσθετη αμοιβή που κατανέμεται κάθε χρόνο από το 1996. Ενώ το συμβούλιο είχε καθορίσει σε 1,9 εκατ. DEM το ύψος των κονδυλίων που επρόκειτο να διανεμηθούν ως έκτακτη πρόσθετη αμοιβή(12), οι εκτελεστικές διατάξεις της απόφασης αυτής(13) είχαν ως αποτέλεσμα το συνολικό ποσό που κατανεμήθηκε να ανέλθει σε 2,8 εκατ. DEM ως προς τις δαπάνες, ορισμένοι δε μισθωτοί έτυχαν πρόσθετης αμοιβής το ποσό της οποίας μπόρεσε να φθάσει στο 38 % του ετήσιου βασικού μισθού τους, ενώ το μέγιστο θεωρητικό επίπεδο ήταν της τάξης του 13,5 %(14).

22. Η υπέρβαση του ποσού κατά 0,9 εκατ. DEM χρηματοδοτήθηκε με μεταφορά από τον προϋπολογισμό που προοριζόταν για την κανονική πρόσθετη αμοιβή, μετά την απόφαση που είχε λάβει η αρμόδια για την εκτέλεση υπηρεσία να μην εφαρμοστεί η διαδικασία της κανονικής πρόσθετης αμοιβής για το δεύτερο εξάμηνο του 1998. Ούτε η απόφαση αυτή, ούτε η μεταφορά στον προϋπολογισμό της έκτακτης πρόσθετης αμοιβής εγκρίθηκαν από το συμβούλιο.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 6ης Απριλίου 2000.

Για το Ελεγκτικό Συνέδριο

Jan O. Karlsson

Πρόεδρος

(1) Όλες οι εκθέσεις αυτές δημοσιεύθηκαν στην Επίσημη Εφημερίδα (EE C 394 της 31.12.1996 για τα έτη 1994 και 1995, EE C 42 της 9.2.1998 για το 1996 και EE C 164 της 10.6.1999 για το 1997).

(2) Άρθρο 17 παράγραφος 4 του πρωτοκόλλου που είναι προσαρτημένο στη συνθήκη ΕΚ σχετικά με το καταστατικό του ΕΝΙ: "Οι διατάξεις του άρθρου 248 της συνθήκης έχουν εφαρμογή μόνον στην εξέταση της αποτελεσματικότητας της διαχείρισης του ΕΝΙ".

(3) Το άρθρο 27 παράγραφος 2 του πρωτοκόλλου που είναι προσαρτημένο στη συνθήκη ΕΚ σχετικά με τα καταστατικά του ΕΣΚΤ και της ΕΚΤ: "Οι διατάξεις του άρθρου 248 της συνθήκης έχουν εφαρμογή μόνον στην εξέταση της αποτελεσματικότητας της διαχείρισης της ΕΚΤ".

(4) Διευρωπαϊκό αυτοματοποιημένο σύστημα ταχείας μεταφοράς κεφαλαίων σε συνεχή χρόνο.

(5) Άρθρο 23 παράγραφος 1 του πρωτοκόλλου που είναι προσαρτημένο στη συνθήκη ΕΚ σχετικά με το καταστατικό του ΕΝΙ:"Σύμφωνα με το άρθρο 109 Λ της συνθήκης, το ΕΝΙ τίθεται υπό εκκαθάριση μόλις ιδρυθεί η ΕΚΤ. Όλα τα στοιχεία του ενεργητικού και παθητικού του ΕΝΙ μεταβιβάζονται αυτομάτως στην ΕΚΤ. Η ΕΚΤ θέτει υπό εκκαθάριση το ΕΝΙ σύμφωνα με τις διατάξεις του παρόντος άρθρου. Η εκκαθάριση περατώνεται μέχρι την έναρξη του τρίτου σταδίου".

(6) Το ευρωσύστημα περιλαμβάνει την ΕΚΤ και τις εθνικές κεντρικές τράπεζες των κρατών μελών που υιοθέτησαν το ευρώ κατά τη διάρκεια του τρίτου σταδίου της ΟΝΕ. Διοικείται από το διοικητικό συμβούλιο και την εκτελεστική επιτροπή της ΕΚΤ.

(7) Υποχρέωση που υπέχουν τα πιστωτικά ιδρύματα να τηρούν αποθεματικά στην κεντρική τους τράπεζα. Στο πλαίσιο του συστήματος υποχρεωτικών αποθεματικών του ευρωσυστήματος, τα υποχρεωτικά αποθεματικά ενός πιστωτικού ιδρύματος υπολογίζονται πολλαπλασιάζοντας το ποσοστό αποθεματικού που έχει υπολογιστεί για κάθε κατηγορία στοιχείων της βάσης των αποθεματικών με το σχετικό με τα στοιχεία αυτά ποσό που παρουσιάζεται στον ισολογισμό του ιδρύματος.

(8) Πράξεις που υλοποιήθηκαν με πρωτοβουλία της ΕΚΤ στις κεφαλαιαγορές, οι οποίες συνεπάγονται μία από τις παρακάτω συναλλαγές: (1) απευθείας αγορά ή πώληση στοιχείων ενεργητικού (άμεση ή προθεσμιακή)· (2) αγορά ή πώληση στοιχείων ενεργητικού με συμφωνία επαναγοράς· (3) δανειοδότηση ή δανειοληψία έναντι στοιχείων ενεργητικού που έχουν γίνει δεκτά ως ασφάλεια· (4) έκδοση πιστοποιητικών αναγνώρισης χρέους κεντρικής τράπεζας· (5) είσπραξη καταθέσεων· (6) πράξεις ανταλλαγής νομισμάτων (swaps) μεταξύ εθνικού νομίσματος και συναλλάγματος.

(9) Διευκόλυνση που παρέχει ο ΕΣΚΤ, της οποίας μπορούν να τύχουν οι αντισυμβαλλόμενοι με δική τους πρωτοβουλία. Το ευρωσύστημα παρέχει δύο πάγιες διευκολύνσεις: τη διευκόλυνση οριακής χρηματοδότησης, που επιτρέπει στους αντισυμβαλλόμενους να λαμβάνουν πιστώσεις μιας μέρας, και τη διευκόλυνση αποδοχής καταθέσεων, που τους επιτρέπει να πραγματοποιούν καταθέσεις μιας ημέρας.

(10) Ο όρος "σχέδια" καλύπτει τόσο τις εργασίες διαρρύθμισης κτιρίων, όσο και την ανάπτυξη συστημάτων πληροφόρησης και κοινοποίησης, καθώς και τις εργασίες που συνδέονται με τα διάφορα στάδια της ΟΝΕ (στατιστικές, βάσεις δεδομένων, εισαγωγή των τραπεζογραμματίων και των κερμάτων,...).

(11) Βλέπε επίσης την έκθεση του Συνεδρίου για το οικονομικό έτος 1997, σημεία 12 και 13 (EE C 164 της 10.6.1999, σ. 3).

(12) Ο συμπληρωματικός προϋπολογισμός για την έκτακτη πρόσθετη αμοιβή προοριζόταν, σύμφωνα με την απόφαση του Συμβουλίου ιδίως για όσους δεν τύγχαναν αντιστάθμισης για την υπερωριακή εργασία τους, έπρεπε δε να διαφοροποιείται σε συνάρτηση με τις επιδόσεις και τη διάρκεια της απασχόλησης στο ΕΝΙ.

(13) Η απόφαση του συμβουλίου όριζε ότι η έκτακτη πρόσθετη αμοιβή έπρεπε να καλύψει τη 18μηνη περίοδο από την 1η Ιουλίου 1997 έως την 31η Δεκεμβρίου 1998. Όμως, κατά την εφαρμογή, το ετήσιο ποσοστό με το οποίο υπολογίζονται οι επιδόσεις, πολλαπλασιάστηκε με την περίοδο υπηρεσίας, που μπορούσε να φθάσει μέχρι 54 μήνες.

(14) Μέγιστο ποσοστό χορηγούμενο κατ' έτος: 9 % του ετήσιου βασικού μισθού, δηλαδή 13,5 % για 18μηνη περίοδο.

Παράρτημα 1

Ισολογισμός της ΕΚΤ της 31ης Δεκεμβρίου 1998

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Παράρτημα 2

Λογαριασμός αποτελεσμάτων της ΕΚΤ για την περίοδο 1 Ιουνίου - 31 Δεκεμβρίου 1998

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Παράρτημα 3

Ισολογισμός του ΕΝΙ της 31ης Μαΐου 1998

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Παράρτημα 4

Λογαριασμός αποτελεσμάτων του ΕΝΙ για την περίοδο 1 Ιανουαρίου - 31 Μαΐου 1998

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Απαντήσεις της Ευρωπαϊκής Κεντρικής Τράπεζας

17 (Διαχείριση του προϋπολογισμού)

Όσον αφορά την παρατήρηση του Συνεδρίου για τη μη πραγματοποίηση ετήσιας συγκεφαλαιωτικής συμφωνίας για το 1998, η ΕΚΤ θα επιθυμούσε να τονίσει ότι η πράξη αυτή ανεστάλη απλώς για το 1998 και μόνο κατ' εξαίρεση. Το διοικητικό συμβούλιο της ΕΚΤ επιβεβαίωσε την εξαίρεση αυτή κατά την εξέταση της έκθεσης για την παρακολούθηση του προϋπολογισμού για το τελευταίο τρίμηνο του 1998, το Μάρτιο του 1999. Η εν λόγω εξαίρεση οφείλεται στο γεγονός ότι δεν υπήρχαν ομοιογενή στοιχεία λόγω διαφορών στις λογιστικές αρχές, στα λογιστικά σχέδια και τα πληροφοριακά συστήματα εν χρήση. Η κοινή πρακτική πραγματοποίησης ετήσιας συγκεφαλαιωτικής συμφωνίας θα αρχίσει να εφαρμόζεται εκ νέου από το 1999.

18 (Διαχείριση των σχεδίων)

Οι διαδικασίες οργάνωσης και ελέγχου των σχεδίων του ΕΝΙ που ίσχυαν το 1998 αναθεωρήθηκαν το 1999, προκειμένου να ληφθούν υπόψη, με τρόπο εποικοδομητικό, οι εμπειρίες που αποκτήθηκαν κατά τη διάρκεια λειτουργίας του ΕΝΙ.

Οι αλλαγές στην ονομασία ή στον υπολογισμό των διαστάσεων και ορισμένες συγχωνεύσεις μεμονωμένων σχεδίων ήταν αναπόφευκτες δεδομένων των συνθηκών λειτουργίας σε ένα ταχύτατα εξελισσόμενο περιβάλλον· ωστόσο οι σχετικές διαδικασίες εξετάστηκαν δεόντως και εγκρίθηκαν από τα αρμόδια όργανα λήψεως αποφάσεων της ΕΚΤ. Προκειμένου να καταστεί δυνατή η αναγνώριση των σχεδίων από χρόνο σε χρόνο, από το 1996 δίδεται στο κάθε σχέδιο, στο πλαίσιο του συστήματος προϋπολογισμού της ΕΚΤ, κωδικός παρόμοιος με τους αριθμούς κέντρου προϋπολογισμού. Από τα μέσα του 1999, ο κωδικός αυτός παρέχεται επίσης ως πρόσθετη πληροφορία στις τριμηνιαίες εκθέσεις για την παρακολούθηση του προϋπολογισμού, γεγονός που επιτρέπει την καλύτερη παρακολούθηση της εξέλιξης των σχεδίων από χρόνο σε χρόνο.

21 (Έκτακτη αμοιβή)

Η ΕΚΤ αναγνωρίζει ότι η διατύπωση της απόφασης του Συμβουλίου του ΕΝΙ μπορεί να οδηγήσει στο συμπέρασμα ότι δημιουργήθηκε ειδικός προϋπολογισμός ύψους 1,9 εκατομμυρίων γερμανικών μάρκων για την πληρωμή της έκτακτης αμοιβής και ότι αυτή κάλυπτε μόνο τη 18μηνη περίοδο από την 1η Ιουλίου 1997 έως την 31η Δεκεμβρίου 1998. Στην πραγματικότητα, όταν εστάλη το αίτημα στο Συμβούλιο του ΕΝΙ, σκοπός της πρότασης ήταν η αύξηση του ισχύοντος προϋπολογισμού, προκειμένου να καλυφθεί η έκτακτη αμοιβή για την αναγνώριση υπηρεσιών που προσφέρθηκαν καθ' όλη τη διάρκεια λειτουργίας του ΕΝΙ, δηλαδή 4,5 έτη. Με την πράξη αυτή, λαμβάνονταν υπόψη η ενδεχόμενη μη κατανομή μέρους του προϋπολογισμού που είχε εγκριθεί για το κανονικό πριμ απόδοσης του 1998 και η διάθεση του επακόλουθου πλεονάσματος για την πληρωμή της έκτακτης αμοιβής. Το πραγματικό άθροισμα των δαπανών και για τα δύο αυτά μέτρα ήταν σύμφωνο με τον προϋπολογισμό που είχε προσαυξηθεί κατά τον τρόπο αυτό, και η υψηλότερη έκτακτη αμοιβή ανήλθε στο 9 % ανά έτος υπηρεσίας στο ΕΝΙ. Η έκτακτη αμοιβή ήταν μια απλή επιβράβευση και όχι αποζημίωση για τον μεγάλο αριθμό υπερωριών που είχαν πραγματοποιήσει οι υπάλληλοι του ΕΝΙ.